SK Úradný vestník Európskej únie C 269/11

Uverejnenie žiadosti o zápis do registra podľa článku 8 ods. 2 nariadenia Rady (ES) č. 509/2006 o zaručených tradičných špecialitách z poľnohospodárskych výrobkov a potravín

(2008/C 269/04)

Týmto uverejnením sa poskytuje právo vzniesť námietky proti žiadosti o zápis podľa článku 9 nariadenia Rady (ES) č. 509/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZÁPIS ZARUČENEJ TRADIČNEJ ŠPECIALITY DO REGISTRA

NARIADENIE RADY (ES) č. 509/2006

„PIEREKACZEWNIK“

ES č.: PL-TSG-0007-0054-23.04.2007

1. Názov a adresa skupiny žiadateľov

Názov: Konsorcjum producentów Pierekaczewnik Adresa: Kruszyniany 58, PL-16-120 Krynki Tel.: (48-85) 710 84 60, (48-85) 749 40 52, mobil: (48) 606 603 760 Fax: — E-mail: dzenneta@wp.pl

2. Členský štát alebo tretia krajina

Poľsko

3. Špecifikácia výrobku

3.1. Názov(-vy), ktorý(-é) sa má (majú) zapísať [článok 2 nariadenia Komisie (ES) č. 1216/2007]

„Pierekaczewnik“

Žiadosť o zápis do registra len v poľskom jazyku.

3.2. Ide o názov, ktorý

je špecifický sám o sebe vyjadruje špecifickú povahu poľnohospodárskeho výrobku alebo potraviny

Názov „pierekaczewnik“ vyjadruje špecifickú povahu výrobku, keďže je odvodený od slovesa „pierekatywat“, ktoré v bieloruštine a ruštine znamená „vyvaľkať“. Spôsob miesenia cesta je jednou z charakteristických činností pri výrobe produktu „pierekaczewnik“ a ovplyvňuje jeho špecifickú povahu. Keďže slovo „pierekaczewnik“ je polonizmus, nepreložiteľný názov používaný výlučne na označenie konkrétneho výrobku, je špecifickým aj jeho samotný názov.

3.3. Ak sa žiada výhrada názvu podľa článku 13 ods. 2 nariadenia (ES) č. 509/2006

zápis do registra s výhradou názvu zápis do registra bez výhrady názvu

3.4. Druh výrobku

Trieda 2.3 – Cukrárske výrobky, chlieb, pečivo, koláče, keksy a ostatné pekárske výrobky

3.5. Opis poľnohospodárskeho výrobku alebo potraviny, na ktorú sa vzťahuje názov uvedený v bode 3.1 [článok 3 ods. 1 nariadenia (ES) č. 1216/2007]

„Pierekaczewnik“ je druh pečiva, ktoré vyzerá ako slimačia ulita. Toto je dosiahnuté položením na seba a zavinutím šiestich veľmi tenkých vrstiev vyvaľkaného cesta, medzi ktorými je vložená (sladká alebo mäsová) plnka. Takto vytvarované cesto sa pečie v okrúhlom pekáči, čím „pierekaczewnik“ získa požadovaný tvar. Pri rozkrojení možno vidieť viacero vrstiev cesta a plnky. Podľa dĺžky pečenia je „pierekaczewnik“ jemne zlatistej alebo hnedej farby. Hotový výrobok má zvyčajne priemer 26 – 27 cm a váži približne 3 kg. Konzistencia výrobku je pevná, celistvá a pružná. Chuť je podľa druhu plnky buď pikantná alebo sladká.

3.6. Opis výrobného postupu poľnohospodárskeho výrobku alebo potraviny, na ktorý(-ú) sa vzťahuje názov uvedený v bode 3.1 [článok 3 ods. 2 nariadenia (ES) č. 1216/2007]

1. fáza – Príprava cesta

Na prípravu cesta sa používajú tieto prísady v uvedených množstvách: 1 kg preosiatej múky (typ 450), približne 0,5 g soli, 5 žĺtkov zo slepačích vajec strednej veľkosti, 5 ml rastlinného oleja a približne 0,4 l vody. Všetky prísady sa spolu premiešajú a cesto sa starostlivo miesi rukou, až kým nevznikne jednoliata a pružná hmota.

2. fáza – Miesenie

Zamiesené cesto sa rozdelí na šesť rovnakých častí. Každá časť sa vyvaľká na plát s priemerom približne 70 cm a hrúbkou približne 1 mm. Vaľkanie sa vykonáva ručne, pomocou jednoduchého dreveného valčeka (bez rukoväti), čím sa dosiahne, že plátky budú súmerné a bez trhlín. Napokon sa cesto ručne roztiahne, aby bolo priesvitné a aby nedošlo ku vzniku otvorov či trhlín.

3. fáza – Ukladanie vrstiev

Vyvaľkané sa cesto odloží nabok. Plátky cesta sa k sebe nesmú prilepiť. Takisto treba dbať na to, aby nevyschli. Plátky sa potom uložia na seba a potrú rozpusteným maslom. Toto má vplyv na špecifický charakter výrobku, pretože nepoškodené cesto umožňuje dosiahnuť správnu štruktúru výrobku.

Jednotlivé vrstvy sa potrú 0,75 kg masla, ktoré sa môže nahradiť husacou masťou.

4. fáza – Príprava plnky

„Pierekaczewnik“ sa pripravuje s týmito druhmi plnky:

Plnka I: mäsová Na prípravu uvedenej plnky možno použiť tieto druhy mäsa: I.1 – 0,9 kg až 1,1 kg surového baranieho mäsa (stehno bez kostí z mladých zvierat), alebo I.2 – 0,9 kg až 1,1 kg surového hovädzieho mäsa (mäkké hovädzie mäso z mladých zvierat), alebo I.3 – 0,9 kg až 1,1 kg surového husacieho mäsa alebo mäsa z morčacieho stehna. Mäso sa nakrája na malé kocky. Pokiaľ sa pridáva cibuľa, nesmie jej množstvo presiahnuť 350 g. Všetko sa premieša, pričom sa pridajú tieto druhy korenia: soľ (približne 0,75 g), čierne korenie (približne 0,5 g) a paprika (približne 0,5 g). Nie je možné spolu miešať rôzne druhy mäsa.

Plnka II: sladká Na prípravu sladkej plnky sa používa: II.1 – 1 kg až 1,3 kg rozdrobeného tvarohu (nízkotučného, polotučného alebo tučného), alebo II.2 – 1 kg až 1,3 kg hrozienok, alebo II.3 – 1 kg až 1,3 kg zmesi rozdrobeného tvarohu a hrozienok v rôznom pomere. Do uvedených druhov náplne sa pridajú približne 2 g cukru.

Plnka III: ovocná „Pierekaczewnik“ možno podľa tradície pripraviť aj z olúpaného ovocia nakrájaného na kocky: III.1 – 1 kg až 1,5 kg jabĺk, alebo III.2 – 1 kg až 1,5 kg sušených sliviek. Do uvedených druhov plnky sa pridajú približne 2 g cukru. Je možné pridať približne 100 g hrozienok. Jablká sa nesmú miešať so sušenými slivkami.

5. fáza – Nanášanie plnky

Na poslednom, hornom pláte na seba uložených vrstiev cesta je potrebné rovnomerne roztrieť plnku.

6. fáza – Tvarovanie a pečenie

Cesto s plnkou sa zavinie a vytvaruje do tvaru slimačej ulity tak, aby bolo možné položiť ho na okrúhly pekáč potretý maslom. Horná časť „pierekaczewnika“ sa tiež potrie maslom. Pečie sa prikrytý pri teplote 180 °C.

3.7. Špecifický charakter poľnohospodárskeho výrobku alebo potraviny [článok 3 ods. 3 nariadenia (ES) č. 1216/2007]

Špecifický charakter „pierekaczewniku“ dodáva:

— jedinečná štruktúra cesta,

— charakteristický tvar a veľkosť.

Jedinečná štruktúra výrobku

Špecifickou črtou výrobku je jeho viacvrstvová štruktúra, ktorá je výsledkom ukladania tenkých (až priesvitných) vrstiev cesta na seba. Takéto tenké vrstvy sa získajú dôkladným vyvaľkaním cesta. Po uložení všetkých vrstiev cesta a plnky na seba celý výrobok zavinieme. Po rozkrojení je vidieť jednotlivé vrstvy cesta a plnky „pierekaczewnika“, ktoré sú pre tento výrobok charakteristické.

Charakteristický tvar a veľkosť

Charakteristický tvar výrobku v podobe slimačej ulity vzniká v záverečnej fáze prípravy. Zavinutý výrobok položíme na okrúhly pekáč. Po upečení „pierekaczewnik“ pripomína slimačiu ulitu. „Pierekaczewnik“ je v podstate druhom pirohu, ktorý má okrem jedinečnej štruktúry aj špecifickú veľkosť, keďže jeho priemer predstavuje približne 26 – 27 cm a váži približne 3 kg.

3.8. Tradičný charakter poľnohospodárskeho výrobku alebo potraviny [článok 3 ods. 4 nariadenia (ES) č. 1216/2007]

Tradičný spôsob výroby

Tradičný charakter „pierekaczewnika“ úzko súvisí s jeho spôsobom výroby, ktorý zostáva po stáročia nemenný. Proces prípravy cesta aj plnky sa po celé stáročia nezmenil. Svedčí o tom zachovanie nezmeneného zloženia plnky, ako aj ručná výroba cesta napriek možnej mechanizácii tejto činnosti.

Proces ručného tvarovania vrstiev sa takisto nezmenil a uchoval si svoju pôvodnú formu. Opis spôsobu výroby, charakteristických vlastnosti výrobku a druhov plnky „pierekaczewnika“ možno nájsť v historicko-etnografickej monografii Stanisława Kryczyńskeho „Tatarzy litewscy“ („Litovskí Tatári“, Rocznik Tatarski, Wydanie Rady Centralnej Związku Kulturalno-Oświatowego Tatarów Rzeczypospolitej Polskiej, Varšava, 1938, s. 169).

Uvedená publikácia takisto potvrdzuje, že „pierekaczewnik“ je tradičný výrobok, ktorý pochádza z východnej oblasti bývalého poľského územia, ktoré obývali národy rôznych kultúr: Poliaci, Litovčania, Rusi, Bielorusi, Ukrajinci, Židia a Tatári. Tatári prišli na územie Poľska už v 14. storočí a priniesli so sebou bohatú orientálnu kultúru. Jedným z prvkov tohto kultúrneho dedičstva je aj kuchyňa, ktorú do značnej miery určuje náboženstvo a produkty dostupné v stepi. Zatiaľ čo sa tatárski osadníci usadzovali v blízkosti veľkých opevnených miest a panstiev, prelínala sa ich kultúra s miestnou kultúrou. Vďaka vzájomným kontaktom sa na poľské stoly často dostali aj tatárske pokrmy. Jedným z nich je práve „pierekaczewnik“. Informácie o prelínaní sa poľskej a tatárskej kultúry a prenikaní názvov tatárskych výrobkov do poľštiny možno nájsť v knihe Piotra Borawskeho „Tatarzy w dawnej Rzeczypospolitej“ („Tatári v niekdajšom Poľsku“, Ludowa Spółdzielnia Wydawnicza, Varšava, 1986, s. 6 – 7) a v monografii Andrzeja Dziubińskeho „Na szlakach orientu. Handel między Polską a Imperium Osmańskim w XVI – XVIII wieku“ („Po cestách Orientu. Obchod medzi Poľskom a Osmanskou ríšou v 16. – 18. storočí“, Fundacja na Rzecz Nauki Polskiej, Vroclav, 1998, s. 285 – 287).

Mimoriadne prácna receptúra spôsobuje, že „pierekaczewnik“ sa pripravuje veľmi zriedka – v súčasnosti len v tatárskych domácnostiach počas sviatku Bayrami.

3.9. Minimálne požiadavky a postupy kontroly špecifického charakteru [článok 4 nariadenia (ES) č. 1216/2007]

Na zachovanie špecifického charakteru výrobku treba kontrolovať najmä tieto prvky:

1. suroviny použité na prípravu plnky: a) množstvo a kvalita surovín;

2. príprava cesta: a) ručné vyvaľkanie a roztiahnutie cesta; b) potieranie maslom alebo husacou masťou;

3. hotový výrobok: a) charakteristický tvar a veľkosť hotového výrobku; b) charakteristická, viacvrstvová štruktúra výrobku; c) rozvrstvenie cesta vo výrobku (ako pri krehkom pečive).

Kontroly spočívajú v organoleptickom vyhodnotení výrobku a monitorovaní jednotlivých fáz výroby. Výrobca je takisto povinný zhromažďovať a predložiť kontrolórovi dokumentáciu potrebnú na určenie zloženia výrobku.

V záujme zabezpečenia zodpovedajúcej kvality výrobku treba uskutočňovať kontroly aspoň raz ročne.

4. Úrady alebo orgány overujúce dodržiavanie špecifikácie výrobku

4.1. Názov a adresa

Názov: Główny Inspektorat Jakości Handlowej Artykułów Rolno – Spożywczych Adresa: ul. Wspólna 30, PL-00-930 Warszawa Tel.: (48-22) 623 29 01 Fax: (48-22) 623 20 99 E-mail: — verejný súkromný

4.2. Osobitné úlohy úradu alebo orgánu

Uvedený kontrolný orgán zodpovedá za kontrolu celej špecifikácie.

(1) Ú. v. EÚ L 93, 31.3.2006, s. 1.